Օբդուլիո Վարելա

**Օբդուլիո Խասինտո Մուինյոս Վարելա** (, ), ուրուգվայցի ֆուտբոլիստ, Ուրուգվայի հավաքականի ավագը 1950 թվականի աշխարհի հաղթական առաջնությունում։ Միայն նա, Շուբերտ Գամբետան, Վիկտոր Ռոդրիգես Անդրադեն և Անիբալ Պազն են դարձել և՛ 1950 թվականի աշխարհի չեմպիոն, և՛ Հարավային Ամերիկայի չեմպիոն։

## Կենսագրություն
Օբդուլիո Վարելան ուներ աֆրիկյան, իսպանական և նույնիսկ հունական արմատներ (նրա թիմակից Ալսիդես Գիջան պնդում էր, որ Վարելան ազգությամբ բրազիլացի է)։

## Ֆուտբոլիստի կարիերա
### Ակումբային կարիերա
Օբդուլիո Վարելան իր պրոֆեսիոնալ կարիերան սկսել է «Դեպորտիվո Խուվենտուդ» ակումբում։ 1938 թվականի մարտին տեղափոխվել է «Մոնտեվիդեո Ուոնդերերս» ակումբ։ 1943 թվականին նա միացել է Ուրուգվայի առաջատար ակումբներից մեկին՝ «Պենյարոլին», որտեղ իր նորամուտը նշել է մարտի 12-ին՝ Մոնտեվիդեոյի «Լիվերպուլի» հետ խաղում։

Խաղադաշտում Օբդուլիո Վարելան իսկական առաջատար էր, ինչի համար էլ ստացել է «Սև առաջնորդ» մականունը։

### Կարիերան հավաքականում
1950 թվականի աշխարհի առաջնության Բրազիլիայի դեմ խաղից առաջ նա մարգարեական խոսքեր էր ասել. «Խաղի մեկնարկից առաջ պարտված խաղեր չեն լինում»։ Պատմության մեջ մտել է նաև նույն աշխարհի առաջնության վճռորոշ խաղի մի դրվագ, երբ բրազիլացիները բացել են հանդիպման հաշիվը՝ հուրախություն 200-հազարանոց լեփ-լեցուն «Մարականայի»։ Օբդուլիո Վարելան վերցրել է գնդակը և վիճարկել գոլը՝ համարելով, որ Ֆրիասան գտնվել է խաղից դուրս վիճակում։ Ի վերջո, Վարելան համաձայնել է գոլին, գնդակը դրել դաշտի կենտրոնում և բղավել. «Հիմա հաղթելու ժամանակն է»։ Վարելան այնուհետև ասել է, որ իր նպատակը ոչ թե գոլը չեղարկելն էր, այլ բրազիլացիների հարձակողական ազդակը խաթարելը, նրանց հավասարակշռությունից հանելը։ Արդյունքում ուրուգվայցիները երկու գոլ են խփել (Խուան Ալբերտո Սկիաֆինո և Ալսիդես Գիջա), և մեծ շփոթմունքի մեջ դնելով բրազիլացիներին, հաղթանակ են տարել՝ պատմության մեջ երկրորդ անգամ դառնալով աշխարհի չեմպիոն։

Վարելան իր վերջին հանդիպումը «Պենյարոլի» կազմում անցկացրել է Ռիո դե Ժանեյրոյում 1955 թվականի հունիսի 19-ին այդ քաղաքի «Ամերիկա» ակումբի դեմ։

1994 թվականին նա պարգևատրվել է ՖԻՖԱ-ի շքանշանով՝ ֆուտբոլին մատուցած ծառայությունների համար։ Մահացել է 1996 թվականի օգոստոսի 2-ին։

## Հիշատակ
2002 թվականին Մոնտեվիդեոյում բացվել է բազմաֆունկցիոնալ մարզադաշտ՝ Օբդուլիո Վարելայի անունով։ Հիմնականում օգտագործվում է «Վիլյա Էսպանյոլա» ֆուտբոլային ակումբի տնային խաղերի անցկացման համար։

## Հետաքրքիր փաստեր
«Պենյարոլի» հերթական կարևոր հաղթանակից հետո ակումբի ղեկավարությունը որոշել է խաղացողներին տալ հավելյալ բոնուս՝ բոլորին 250 դոլար, իսկ Վարելային՝ 500։ Վարելան ասել է. «Կա՛մ բոլորը կստանան 250, կա՛մ բոլորը՝ 500։ Արդյունքում ակումբի բոլոր խաղացողները ստացել են 500-ական դոլար»։

Վարելան երբեք չի համաձայնել խաղալ մարզաշապիկի վրա հովանավորի տարբերանշանով։ «Առաջ սևամորթների քթին սեփականատիրոջ անունով պիտակ էին փակցնում, հիմա՝ սա։ Ո՛չ մի դեպքում»։ Ամբողջ թիմը, բացի Վարելայից, խաղադաշտ է մտել գովազդային գրությամբ շապիկներով։

## Տիտղոսներ
* Ուրուգվայի չեմպիոն (6)՝ 1944, 1945, 1949, 1951, 1953, 1954
* Աշխարհի չեմպիոն (1)՝ 1950
* Հարավային Ամերիկայի չեմպիոն (1)՝ 1942
* Ամերիկայի գավաթի լավագույն խաղացող՝ 1942

## Ծանոթագրություններ

## Արտաքին հղումներ
* Легенда о Чёрном Вожде
* Уругвай родина великих игроков 
 
Կատեգորիա:Ուրուգվայի հավաքականի ֆուտբոլիստներ
Կատեգորիա:Ուրուգվայցի ֆուտբոլիստներ
Կատեգորիա:Պենյարոլի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ
Կատեգորիա:Տղամարդկանց ֆուտբոլի պաշտպաններ
Կատեգորիա:Ֆուտբոլային մարզիչներ այբբենական կարգով
Կատեգորիա:Ֆուտբոլի աշխարհի չեմպիոններ